CELEX: 32018R1042
Language: ro
Date: 2018-07-23 00:00:00
Title: Regulamentul (UE) 2018/1042 al Comisiei din 23 iulie 2018 de modificare a Regulamentului (UE) nr. 965/2012 în ceea ce privește cerințele tehnice și procedurile administrative legate de introducerea programelor de sprijin, a evaluării psihologice a echipajului de zbor, precum și a testării sistematice și aleatorii în vederea depistării consumului de substanțe psihoactive, pentru a se asigura aptitudinea din punct de vedere medical a membrilor echipajului de zbor și de cabină, precum și în ceea ce privește echiparea cu un sistem de avertizare și de informare asupra configurației terenului a avioanelor cu motor cu turbină nou fabricate care au o masă maximă certificată la decolare de 5700 kg sau mai mică și care sunt aprobate să transporte între șase și nouă pasageri

25.7.2018   
               
               
                  RO
               
               
                  Jurnalul Oficial al Uniunii Europene
               
               
                  L 188/3
               
            
         REGULAMENTUL (UE) 2018/1042 AL COMISIEI
         din 23 iulie 2018
         de modificare a Regulamentului (UE) nr. 965/2012 în ceea ce privește cerințele tehnice și procedurile administrative legate de introducerea programelor de sprijin, a evaluării psihologice a echipajului de zbor, precum și a testării sistematice și aleatorii în vederea depistării consumului de substanțe psihoactive, pentru a se asigura aptitudinea din punct de vedere medical a membrilor echipajului de zbor și de cabină, precum și în ceea ce privește echiparea cu un sistem de avertizare și de informare asupra configurației terenului a avioanelor cu motor cu turbină nou fabricate care au o masă maximă certificată la decolare de 5 700 kg sau mai mică și care sunt aprobate să transporte între șase și nouă pasageri
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE (1), în special articolul 7 alineatul (6), articolul 8 alineatul (5) și articolul 10 alineatul (5),
         întrucât:
         
                     (1)
                  
                  
                     Regulamentul (UE) nr. 965/2012 al Comisiei (2) stabilește norme detaliate privind transportul aerian comercial cu avioane și elicoptere, inclusiv privind inspecțiile la platformă efectuate în cazul aeronavelor operatorilor aflați, în ceea ce privește supravegherea siguranței, sub jurisdicția altui stat membru sau a unei țări terțe, atunci când aterizează pe aerodromuri aflate pe teritoriul care face obiectul dispozițiilor tratatului. De asemenea, regulamentul menționat prevede că membrii echipajului nu trebuie să execute sarcini pe o aeronavă în cazul în care se află sub influența unor substanțe psihoactive sau în cazul în care sunt inapți din cauza unei vătămări corporale, a oboselii, a acțiunii unor medicamente, a unei boli sau în alte asemenea cazuri.
                  
               
                     (2)
                  
                  
                     Agenția Europeană de Siguranță a Aviației („agenția”) a identificat câteva riscuri în materie de siguranță și a emis recomandări pentru reducerea lor. Implementarea unora dintre recomandările respective necesită modificări ale reglementărilor referitoare la evaluarea psihologică a echipajului de zbor înainte de începerea zborurilor de linie, implementarea unui program de sprijin pentru echipajul de zbor, efectuarea de către statele membre a unor teste de alcoolemie aleatorii asupra membrilor echipajelor de zbor și de cabină, precum și testarea sistematică de către operatorii de transport aerian comercial în vederea depistării consumului de substanțe psihoactive de către membrii echipajelor de zbor și de cabină.
                  
               
                     (3)
                  
                  
                     În ceea ce privește testarea în vederea depistării consumului de substanțe psihoactive, ar trebui să se țină seama de Manualul privind prevenirea utilizării problematice a substanțelor în sectorul aviației (Doc 9654) al Organizației Aviației Civile Internaționale (OACI).
                  
               
                     (4)
                  
                  
                     Programul de inspecții la platformă existent, menționat în subpartea RAMP a anexei II la Regulamentul (UE) nr. 965/2012, prevede deja un cadru pentru inspectarea sistematică, structurată și bazată pe riscuri a operatorilor, cadru care conține dispoziții detaliate și garanții privind, printre altele, protecția datelor, pregătirea inspectorilor, eșantionarea bazată pe riscuri, reținerea la sol și prevenirea întârzierilor inutile. Așadar, este oportun să se aplice acel cadru bine stabilit pentru efectuarea de teste de alcoolemie asupra membrilor echipajului de zbor și ai echipajului de cabină. Un membru al echipajului de zbor sau al echipajului de cabină care refuză să coopereze în timpul testelor sau care a fost identificat ca fiind sub influența unor substanțe psihoactive după un test pozitiv confirmat trebuie suspendat din serviciu.
                  
               
                     (5)
                  
                  
                     În unele state membre, alți funcționari decât cei autorizați în temeiul anexei II subpartea RAMP efectuează deja teste aleatorii în vederea depistării consumului de substanțe psihoactive. Așadar, în anumite condiții, statele membre ar trebui să poată efectua teste de alcoolemie asupra membrilor echipajului de zbor și ai echipajului de cabină în afara cadrului programului de inspecții la platformă prevăzut în anexa II la Regulamentul (UE) nr. 965/2012.
                  
               
                     (6)
                  
                  
                     Ar trebui să se acorde statelor membre posibilitatea de a efectua teste suplimentare referitoare la prezența altor substanțe psihoactive decât alcoolul.
                  
               
                     (7)
                  
                  
                     În părțile I și II ale anexei 6 la Convenția de la Chicago, OACI recomandă ca avioanele echipate cu motor cu turbină care au o masă maximă certificată la decolare (MCTOM) de 5 700 kg sau mai mică și o configurație maximă operațională a locurilor pentru pasageri (MOPSC) între șase și nouă să fie echipate cu un sistem de avertizare privind apropierea față de sol.
                  
               
                     (8)
                  
                  
                     Pentru a fi aliniat la standardele și practicile recomandate OACI și pentru a reduce riscurile de impact cu solul în zbor controlat, Regulamentul (UE) nr. 965/2012 ar trebui modificat în consecință.
                  
               
                     (9)
                  
                  
                     Măsurile prevăzute în prezentul regulament au la bază avizele nr. 14/2016 și nr. 15/2016 emise de agenție în conformitate cu articolul 19 alineatul (1) din Regulamentul (CE) nr. 216/2008.
                  
               
                     (10)
                  
                  
                     Măsurile prevăzute în prezentul regulament sunt conforme cu avizul Comitetului înființat în temeiul articolului 65 din Regulamentul (CE) nr. 216/2008,
                  
               ADOPTĂ PREZENTUL REGULAMENT:
         
            Articolul 1
            Regulamentul (UE) nr. 965/2012 se modifică după cum urmează:
            
                        1.
                     
                     
                        Articolul 4 se înlocuiește cu următorul text:
                        
                           „Articolul 4
                           Inspecțiile la platformă
                           
                              (1)   Inspecțiile la platformă în cazul aeronavelor operatorilor aflați, în ceea ce privește supravegherea siguranței, sub jurisdicția altui stat membru sau a unei țări terțe se efectuează în conformitate cu anexa II subpartea RAMP.
                           
                           
                              (2)   Statele membre se asigură că testele de alcoolemie asupra membrilor echipajelor de zbor și de cabină se efectuează atât în cazul operatorilor sub jurisdicție proprie, cât și în cazul operatorii sub jurisdicția altui stat membru sau a unei țări terțe. Aceste teste se efectuează de către inspectorii la platformă în cadrul programului de inspecții la platformă prevăzut în anexa II subpartea RAMP.
                           
                           
                              (3)   Prin derogare de la alineatul (2), statele membre pot asigura efectuarea testelor de alcoolemie asupra membrilor echipajelor de zbor și de cabină de către alți funcționari autorizați și în afara cadrului programului de inspecții la rampă prevăzut în anexa II subpartea RAMP, cu condiția ca respectivele teste de alcoolemie să îndeplinească aceleași obiective și să respecte aceleași principii ca testele efectuate în temeiul cadrului prevăzut în anexa II subpartea RAMP. Rezultatele respectivelor teste de alcoolemie se includ în baza de date centralizată, în conformitate cu ARO.RAMP.145 litera (b).
                           
                           
                              (4)   Statele membre pot efectua teste suplimentare în vederea depistării consumului de alte substanțe psihoactive decât alcoolul. Într-un astfel de caz, statul membru informează Agenția Europeană de Siguranță a Aviației («agenția») și Comisia.”
                           
                        
                     
                  
                        2.
                     
                     
                        Articolul 9b se înlocuiește cu următorul text:
                        
                           „Articolul 9b
                           Examinare
                           
                              (1)   Agenția efectuează o examinare continuă a eficacității dispozițiilor privind limitările timpului de zbor și de serviciu și a cerințelor privind timpul de odihnă prevăzute în anexele II și III. Cel târziu la 18 februarie 2019, agenția întocmește un prim raport privind rezultatele acestei examinări.
                              Această examinare implică expertiză științifică și se bazează pe datele operaționale colectate pe termen lung, cu sprijinul statelor membre, după data aplicării prezentului regulament.
                              Examinarea evaluează impactul asupra vigilenței personalului navigant, exercitat de cel puțin următorii factori:
                              
                                          (a)
                                       
                                       
                                          serviciu de peste 13 ore desfășurate la momentul cel mai favorabil al zilei;
                                       
                                    
                                          (b)
                                       
                                       
                                          serviciu de peste 10 ore desfășurate la momentul cel mai puțin favorabil al zilei;
                                       
                                    
                                          (c)
                                       
                                       
                                          serviciu de peste 11 ore desfășurate de membrii echipajului într-o stare de aclimatizare necunoscută;
                                       
                                    
                                          (d)
                                       
                                       
                                          serviciu care include un număr ridicat de sectoare (peste 6);
                                       
                                    
                                          (e)
                                       
                                       
                                          servicii de permanență, precum perioada de rezervă sau rezerva urmată de sarcini de zbor, precum și
                                       
                                    
                                          (f)
                                       
                                       
                                          orare perturbatoare.
                                       
                                    
                           
                              (2)   Agenția efectuează o examinare continuă a eficacității dispozițiilor prevăzute în anexele II și IV în ceea ce privește programele de sprijin, evaluarea psihologică a echipajului de zbor și testarea sistematică și aleatorie în vederea depistării consumului de substanțe psihoactive, pentru a se asigura aptitudinea din punct de vedere medical a membrilor echipajului de zbor și de cabină. Cel târziu la 14 august 2022, agenția întocmește un prim raport privind rezultatele acestei examinări.
                              Examinarea implică expertiza relevantă și se bazează pe datele colectate pe termen lung cu sprijinul statelor membre și al agenției.”
                           
                        
                     
                  
                        3.
                     
                     
                        Anexele I, II, IV, VI, VII și VIII se modifică în conformitate cu anexa la prezentul regulament.
                     
                  
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Prezentul regulament se aplică de la 14 august 2020.
            Totuși, punctul 3 litera (f) și punctul 6 litera (b) din anexă se aplică de la 14 august 2018.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 23 iulie 2018.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 79, 13.3.2008, p. 1.
         
            (2)  Regulamentul (UE) nr. 965/2012 al Comisiei din 5 octombrie 2012 de stabilire a cerințelor tehnice și a procedurilor administrative referitoare la operațiunile aeriene în temeiul Regulamentului (CE) nr. 216/2008 al Parlamentului European și al Consiliului (JO L 296, 25.10.2012, p. 1).
      
      
         
            ANEXĂ
            Anexele I, II, IV, VI, VII și VIII se modifică după cum urmează:
            
                        1.
                     
                     
                        Anexa I se modifică după cum urmează:
                        
                                    (a)
                                 
                                 
                                    se introduce următorul punct 78a:
                                    
                                                „78a.
                                             
                                             
                                                «consum impropriu de substanțe» înseamnă consumul uneia sau mai multor substanțe psihoactive de către membri ai echipajului de zbor sau ai echipajului de cabină și de către alți membri ai personalului critic pentru siguranță într-un mod care:
                                                
                                                            (a)
                                                         
                                                         
                                                            constituie un risc direct pentru consumator sau pune în pericol viețile, sănătatea sau bunăstarea altora; și/sau
                                                         
                                                      
                                                            (b)
                                                         
                                                         
                                                            creează sau înrăutățește o problemă sau tulburare profesională, socială, mentală sau fizică;”;
                                                         
                                                      
                                          
                              
                                    (b)
                                 
                                 
                                    se introduce următorul punct 98a:
                                    
                                                „98a.
                                             
                                             
                                                «substanțe psihoactive» înseamnă alcool, opioide, canabinoide, sedative și hipnotice, cocaină, alți psihostimulanți, halucinogeni și solvenți volatili, fiind excluse cafeina și tutunul;”;
                                             
                                          
                              
                                    (c)
                                 
                                 
                                    se introduce următorul punct 105a:
                                    
                                                „105a.
                                             
                                             
                                                «personal critic pentru siguranță» înseamnă persoane care pot periclita siguranța aviatică dacă își execută în mod inadecvat sarcinile și funcțiile, inclusiv membrii echipajului de zbor și de cabină, personalul de întreținere a aeronavelor și controlorii de trafic aerian;”.
                                             
                                          
                              
                  
                        2.
                     
                     
                        Anexa II (partea ARO) se modifică după cum urmează:
                        
                                    (a)
                                 
                                 
                                    se introduce următorul punct ARO.RAMP.106:
                                    „ARO.RAMP.106   Test de alcoolemie
                                    
                                    
                                                (a)
                                             
                                             
                                                Autoritatea competentă efectuează teste de alcoolemie asupra echipajului de zbor și de cabină.
                                             
                                          
                                                (b)
                                             
                                             
                                                Agenția furnizează autorităților competente o listă a operatorilor din Uniune și din țări terțe în vederea stabilirii priorității testelor de alcoolemie în cadrul programului de inspecții la platformă în conformitate cu ARO.RAMP.105, pe baza unei evaluări a riscurilor efectuate de agenție, ținând seama de fiabilitatea și eficacitatea programelor de testare existente în vederea depistării consumului de substanțe psihoactive.
                                             
                                          
                                                (c)
                                             
                                             
                                                La selectarea operatorilor pentru testele de alcoolemie asupra echipajului de zbor și de cabină, autoritatea competentă utilizează lista stabilită în conformitate cu litera (b).
                                             
                                          
                                                (d)
                                             
                                             
                                                Ori de câte ori se includ date privind testele de alcoolemie în baza de date centralizată, în conformitate cu punctul ARO.RAMP.145 litera (b), autoritatea competentă se asigură că datele respective exclud orice date cu caracter personal privind respectivul membru al echipajului.
                                             
                                          
                                                (e)
                                             
                                             
                                                În cazul unui motiv rezonabil sau al unei suspiciuni, se pot efectua oricând teste de alcoolemie.
                                             
                                          
                                                (f)
                                             
                                             
                                                Metodologia de testare a alcoolemiei aplică standarde de calitate recunoscute, care asigură precizia rezultatelor.
                                             
                                          
                                                (g)
                                             
                                             
                                                Unui membru al echipajului de zbor sau al echipajului de cabină care refuză să coopereze în timpul testelor sau care a fost identificat ca fiind sub influența alcoolului în urma unui test pozitiv nu i se permite reluarea sarcinilor de serviciu.”
                                             
                                          
                              
                  
                        3.
                     
                     
                        Anexa IV (partea CAT) se modifică după cum urmează:
                        
                                    (a)
                                 
                                 
                                    la punctul CAT.GEN.MPA.100, litera (c) punctul 1 se înlocuiește cu următorul text:
                                    
                                                „1.
                                             
                                             
                                                dacă se află sub influența unor substanțe psihoactive sau dacă este inapt din cauza unei vătămări corporale, a oboselii, a acțiunii unor medicamente, a unei boli sau în alte asemenea cazuri;”;
                                             
                                          
                              
                                    (b)
                                 
                                 
                                    punctul CAT.GEN.MPA.170 se înlocuiește cu următorul text:
                                    „CAT.GEN.MPA.170   Substanțe psihoactive
                                    
                                    
                                                (a)
                                             
                                             
                                                Operatorul ia toate măsurile rezonabile pentru a se asigura că nu se permite accesul sau prezența la bordul unei aeronave a oricărei persoane aflate sub influența substanțelor psihoactive în măsura în care poate fi periclitată siguranța aeronavei sau a ocupanților acesteia.
                                             
                                          
                                                (b)
                                             
                                             
                                                Operatorul elaborează și pune în aplicare o politică privind prevenirea și depistarea consumului impropriu de substanțe psihoactive de către membri ai echipajului de zbor și de cabină și de către alți membri ai personalului critic pentru siguranță aflați sub controlul său direct, pentru a se asigura că nu este periclitată siguranța aeronavei sau a ocupanților acesteia.
                                             
                                          
                                                (c)
                                             
                                             
                                                Fără a se aduce atingere legislației naționale aplicabile privind protecția datelor referitoare la testarea persoanelor, operatorul elaborează și pune în aplicare o procedură obiectivă, transparentă și nediscriminatorie pentru prevenirea și depistarea cazurilor de consum impropriu de substanțe psihoactive de către propriii membri ai echipajului de zbor și de cabină și de către alți membri ai personalului critic pentru siguranță.
                                             
                                          
                                                (d)
                                             
                                             
                                                În cazul unui rezultat pozitiv confirmat al testului, operatorul informează autoritatea sa competentă și autoritatea responsabilă în ceea ce privește personalul în cauză, de exemplu un examinator medical al autorității care acordă licențele.”;
                                             
                                          
                              
                                    (c)
                                 
                                 
                                    punctul CAT.GEN.MPA.175 se înlocuiește cu următorul text:
                                    „CAT.GEN.MPA.175   Periclitarea siguranței
                                    
                                    
                                                (a)
                                             
                                             
                                                Operatorul ia toate măsurile rezonabile pentru a se asigura că nicio persoană nu acționează sau nu omite să acționeze, din imprudență, intenționat sau din neglijență, astfel încât:
                                                
                                                            1.
                                                         
                                                         
                                                            să pună în pericol aeronava sau persoanele aflate la bordul acesteia; sau
                                                         
                                                      
                                                            2.
                                                         
                                                         
                                                            să cauzeze sau să permită ca aeronava să pună în pericol orice persoană sau bunuri materiale.
                                                         
                                                      
                                          
                                                (b)
                                             
                                             
                                                Operatorul se asigură că echipajul de zbor a făcut obiectul unei evaluări psihologice înainte de începerea zborurilor de linie, pentru:
                                                
                                                            1.
                                                         
                                                         
                                                            a se identifica atributele și adecvarea psihologice ale echipajului de zbor în ceea ce privește mediul de lucru; și
                                                         
                                                      
                                                            2.
                                                         
                                                         
                                                            a se reduce probabilitatea unei interferențe negative cu operarea în condiții de siguranță a aeronavei.
                                                         
                                                      
                                          
                                                (c)
                                             
                                             
                                                În funcție de dimensiunea, natura și complexitatea activității sale, un operator poate înlocui evaluarea psihologică menționată la litera (b) cu o evaluare internă a atributelor și adecvării psihologice ale echipajului de zbor.”;
                                             
                                          
                              
                                    (d)
                                 
                                 
                                    se introduce următorul punct CAT.GEN.MPA.215:
                                    „CAT.GEN.MPA.215   Program de sprijin
                                    
                                    
                                                (a)
                                             
                                             
                                                Operatorul permite, facilitează și asigură accesul la un program de sprijin proactiv și nepunitiv care va asista și va sprijini echipajul de zbor în ceea ce privește recunoașterea, combaterea și depășirea oricărei probleme care ar putea afecta negativ abilitatea acestuia de a-și exercita în siguranță privilegiile acordate prin licențe. Se asigură un astfel de acces tuturor membrilor de echipaje de zbor.
                                             
                                          
                                                (b)
                                             
                                             
                                                Fără a se aduce atingere legislației naționale aplicabile privind protecția persoanelor fizice în ceea ce privește prelucrarea datelor cu caracter personal și libera circulație a acestor date, protecția confidențialității datelor este o condiție prealabilă pentru un program de sprijin eficace, deoarece încurajează utilizarea unui astfel de program și asigură integritatea acestuia.”;
                                             
                                          
                              
                                    (e)
                                 
                                 
                                    la punctul CAT.GEN.NMPA.100, litera (b) punctul 1 se înlocuiește cu următorul text:
                                    
                                                „1.
                                             
                                             
                                                dacă se află sub influența unor substanțe psihoactive sau dacă este inapt din cauza unei vătămări corporale, a oboselii, a acțiunii unor medicamente, a unei boli sau în alte asemenea cazuri;”;
                                             
                                          
                              
                                    (f)
                                 
                                 
                                    la punctul CAT.IDE.A.150, se adaugă următoarea literă (c):
                                    
                                                „(c)
                                             
                                             
                                                Avioanele echipate cu motor cu turbină pentru care certificatul individual de navigabilitate (CofA) a fost eliberat prima dată după 1 ianuarie 2019 și care au o MCTOM de maximum 5 700 kg și o MOPSC de șase-nouă locuri trebuie să fie echipate cu un TAWS care îndeplinește cerințele pentru un echipament de clasă B, așa cum se specifică într-un standard admisibil.”
                                             
                                          
                              
                  
                        4.
                     
                     
                        Anexa VI (partea NCC) se modifică după cum urmează:
                        
                                    (a)
                                 
                                 
                                    la punctul NCC.GEN.105, litera (e) punctul 2 se înlocuiește cu următorul text:
                                    
                                                „2.
                                             
                                             
                                                în cazul în care se află sub influența unor substanțe psihoactive ori din alte motive, așa cum se menționează la punctul 7.g din anexa IV la Regulamentul (CE) nr. 216/2008.”
                                             
                                          
                              
                  
                        5.
                     
                     
                        Anexa VII (partea NCO) se modifică după cum urmează:
                        
                                    (a)
                                 
                                 
                                    la punctul NCO.SPEC.115, litera (e) punctul 2 se înlocuiește cu următorul text:
                                    
                                                „2.
                                             
                                             
                                                în cazul în care se află sub influența unor substanțe psihoactive ori din alte motive, așa cum se menționează la punctul 7.g din anexa IV la Regulamentul (CE) nr. 216/2008.”
                                             
                                          
                              
                  
                        6.
                     
                     
                        Anexa VIII (partea SPO) se modifică după cum urmează:
                        
                                    (a)
                                 
                                 
                                    la punctul SPO.GEN.105, litera (e) punctul 2 se înlocuiește cu următorul text:
                                    
                                                „2.
                                             
                                             
                                                în cazul în care se află sub influența unor substanțe psihoactive ori din alte motive, așa cum se menționează la punctul 7.g din anexa IV la Regulamentul (CE) nr. 216/2008.”;
                                             
                                          
                              
                                    (b)
                                 
                                 
                                    punctul SPO.IDE.A.130 se înlocuiește cu următorul text:
                                    „SPO.IDE.A.130   Sistemul de avertizare și de informare asupra configurației terenului (TAWS)
                                    
                                                (a)
                                             
                                             
                                                Avioanele echipate cu motor cu turbină cu o masă maximă certificată la decolare (MCTOM) de peste 5 700 kg sau cu o MOPSC de peste nouă locuri trebuie să fie echipate cu un TAWS care îndeplinește cerințele pentru:
                                                
                                                            1.
                                                         
                                                         
                                                            echipamente de clasă A, așa cum se specifică într-un standard admisibil, în cazul avioanelor pentru care certificatul individual de navigabilitate (CofA) a fost eliberat prima dată după 1 ianuarie 2011; sau
                                                         
                                                      
                                                            2.
                                                         
                                                         
                                                            echipamente de clasă B, așa cum se specifică într-un standard admisibil, în cazul avioanelor pentru care CofA individual a fost eliberat prima dată la 1 ianuarie 2011 sau înainte de această dată.
                                                         
                                                      
                                          
                                                (b)
                                             
                                             
                                                Când sunt utilizate în cadrul unor operațiuni comerciale, avioanele echipate cu motor cu turbină pentru care CofA individual a fost eliberat prima dată după 1 ianuarie 2019 și care au o MCTOM de maximum 5 700 kg și o MOPSC de șase-nouă locuri trebuie să fie echipate cu un TAWS care îndeplinește cerințele pentru un echipament de clasă B, așa cum se specifică într-un standard admisibil.”